  Майя Бывальцева 40 интылы нылпи садлэсь выль юртсэ усьтӥзы Можга ёросысь Черёмушки гуртын. Ужрад 24-тӥ гудырикошконэ ортчиз, ивортэ «Удмуртия» агентстволэн корреспондентэз. Юрт, кытчы интыяськоз Льнозаводысь нылпи садлэн люкетэз, трос аръёс ӵоже куашкан калын улӥз. 2 ар талэсь азьло объектэз приватизацияя программае пыртӥзы, сое ужбергатӥсь басьтӥз. Приватизировать карем юртын таӵе мерлыко ужъюртэз лэсьтон — со муниципалитет но ужбергатон ласянь валче вылысь ужан, кудӥз, Удмуртилэн тӧроез Александр Соловьёв верамъя, шер пумиськылэ. «3–7 аресъем покчиослы нылпи садъёсын интыос кылдытон ласянь ужпумез 2016-тӥ арын 1-тӥ толшорлы ми быдэсак быдэстӥмы. Нош туннэ вераськомы ни, 1 сюрс 200 адямилэсь черод кылдӥз шуыса. Демографи югдур тупатске. Выль нылпи садъёсты пуктон но выльдон понна ми выль луонлыкъёс утчано луиськомы. Туннэ ужрад — муниципал тӧрлыкъёслэн но ужбергатӥсьёслэн валче ужамзыя адӟем карымон учыр», — пусйиз элькун тӧро. Юртлэн кыкетӥ но куинетӥ этажъёсаз 1, 2 но 3 висъетэн 30 патеръёс луозы. Соосты вузаны поттозы но али отын ужъёс йылпумъямтэ на. Нош нылпи садлэн выль ёзэтэз покчиосты 1-тӥ куарусёнэ пумитаны быгатоз ни. Тегъёс: Мерлык Можга Удмуртия нылписад АлександрСоловьёв  